
    UVODNA

  
    STRIP

     

    oprostite,

ali ja bih željela nacrtati strip

o dvije robotske glave

jedna priča u

tri kvadrata

druga u ta ista tri

šuti

  
    SMRT JE ŽENA I ZOVE SE MARTA

  
    PRESUDA

     

    mama, ja dobila

sad si žena, sine

  
    SMRT JE ŽENA I ZOVE SE MARTA

     

    Vidiš

Smrt je došla u žutoj kabanici

Jer je napolju pljusak

Iznenađen si jer žuta nije boja Smrti

Ona skida svoju kapuljaču

I vidiš rumenu seljanku kako

Ti nudi mastan domaći sir i kajmak

Bojiš se

Smrt nisi tako zamišljao

Oklijevaš

Šta ako sir i kajmak odbiješ?

Hoće li te Smrt svejedno uzeti sebi?

Kakva se transcendentalnost krije u

Kajmaku i siru?

Da li ako probaš kajmak ideš u raj

A sir u pakao?

Obrnuto?

Znojiš se

I pitaš se

Čime si zaslužio

Da taj sir i kajmak

Marta donese baš na tvoja vrata.

  
    PORTRET

     

    metafore se

poput cirkuskih noževa

zabijaju u zglobove

i tjeraju ruke da povlače linije

ne da bi napisale pjesmu

već da bi nacrtale

umorne oči

ingeborg bachmann

  
    BITE ME!!!

     

    Dugo je vremena prošlo od moga pada u

Rupu i još uvijek sam u njoj –

Živim u kući koju sam prerasla

Sa zecom kojem dodajem bijele rukavice

Kada kasni na posao

Već mi je pun kurac glupih čajanki kod susjeda

I partija kriketa s kraljicom

Ne primjećujem više da grofica rađa svinje

Ni da vojnici svojom krvlju farbaju bijele ruže u crveno

Prekomjerno uživam u drink me otrovima

Da koliko toliko održim svoju veličinu u

Ovom infantilnom svijetu koji je za mene

Ispričao sjebani svećenik

  
    * * *

     

    Dajte mi Tina Ujevića

Da mu kikice zavežem

Da mu kažem da pospremi

Svoje tmaste magle

I napokon zaplače kao žena

  
    PJESNIKINJA 1960-E

     

    Obukla sam svemirsko odijelo

I spremna sam za pohod na zvijezde

No drže me na Zemlji

I prave od mene klovna

Umjesto astronauta

Postala sam pjesnikinja

Koja na bini recituje

Svoje zvjezdane stihove

Kako bi se muškarci odmorili od

Onaniranja

A žene od

Feniranja

  
    PJESMA JEDNE KURVE

     

    Nešto me stalno tjera

Da podižem noge

I salutiram ideologijama

I velikim ljudima

Zaboravljajući da ponekada

Pozdravim

Malu

Nafrakanu

Sebe

  
    ČOVJEK BEZ JEDNE NOGE ŽENI TRIDESET GODINA MLAĐU ŽENU S JEDNOM NOGOM

     

    brakom

tvoja noga postaje

moja noga

i napokon

kao cjelovit muškarac

mogu odšetati u

bolje sutra

  
    OFELIJINO PITANJE REDATELJU

     

    A da još malo plivam

prije nego se pustim?

  
    DISKREPANCIJA

     

    uvijek kada stupa u njegov

maljevičev kvadrat

koji se odsustvom bajke u geometriju boji

on joj na ulazu prekrivače pruža,

iako zrno graška pod dušekom stoji.

  
    PJESMA BUDUĆE PACIJENTICE SEKSI PSIHIJATRU

     

    dragi Š. iz Tuzle

liječit ćeš me ovo ljeto

jer eto

mislim da su

plave frčke

tvoje djevojke

pod kotačima mog golfa

ful kul

  
    
      Pitam se da li

He-Man zna da

moć koju ima on

imam i ja?
    

    Wonder Woman

  
    AUTOPORTRET S DIDINIM ORDENOM ZA HRABROST

  
    * * *

     

    moji nokti se boje:

neki u crveno

neki u zeleno

a jedan odbija da se

ideološki izjasni.

zavarava se

jer kako god se uzme

na lijevoj je ruci.

  
    * * *

     

    Drugi po sebi gase čikove

kada žele da se kazne.

Ja izađem napolje,

među ljude,

da malo porazgovaramo.

  
    POPODNEVNA SAMOIRONIJA

     

    Muhe lete

Svoj simbolički let

Oko lustera

Kako se niko

Nije posrao na sredini sobe

Očekujem da slete

Na mene

  
    OGLAS

     

    svaki čovjek je

tijelo opasano

zidom

nudim svoj kineski

za nečiji berlinski

jer je njega

u slučaju velike

usamljenosti

lakše srušiti

  
    KAKO JE PROPALA REVOLUCIJA

     

    Teta Tidža me je jednom sanjala.

Rekla mi je:

Asja, nosila si zastavu

i ljudi su išli za tobom.

Nisam je pitala,

ali sam sigurna

da sam ljude vodila

zaobilaznim putem.

  
    KOD PLASTIČNOG HIRURGA

     

    Zanima me da li je ikako moguće

rastegnuti ono malo mrtve kože na laktovima

preko čitavog tijela

da me manje boli

kad me ljudi vuku za nos?

  
    DEPRESIJA

     

    Štipaljke su

Divno šarene na stolu

I imaju krizu identiteta

Nije im jasna njihova pozicija

U mom domaćinstvu

Jer već tri sedmice

Nisam okačila veš

Da se suši

  
    NEDOSTATAK INSPIRACIJE

     

    žuti cvijet

uzaludno baca

svoje sjemenke po

mom stolu

jer na njemu ne raste

ništa osim

zgužvanih papira

  
    SUPERMEN SA SISAMA?! E, BAŠ FINO.

     

    Ovo je tijelo moj NLO

Dok titrajući prelijećem glave

Na radiju objašnjavaju:

To je samo avion

NASA u svoje knjige piše:

Zaista neidentifikovan leteći objekt

A ljudi ponovo počinju vjerovati u

Supermena

Samo, naslućuju, ovaj ima sise

I ne spašava ljude

Već sebe

  
    KANALISANJE BIJESA

     

    Pokvarila mi se centrifuga

I bijes ne mogu izbaciti van

Moj rupičasti točak

Ne rotira

Dopušta vodi da

Nekontrolirano curi

Još malo

Još sasvim malo me vremena

Dijeli od otpada

Sa kojeg ću, nadam se,

Uskrsnuti kao

Toster.

  
    * * *

     

    Jutros samo moj prozor svjetlom

U mrak gleda

Slavim –

Glavoboljom nađoh

Na ramenima zaboravljenu

Glavu

  
    KAD SAM BILA MALA NISAM PALA S KRUŠKE

     

    imam kvrge na glavi koje

nisu rogovi iako imam đavolji jezik

ti se vanzemaljci

skrivaju u mojoj kosi

i čekaju da mi izgrickaju sav lak s noktiju

dok ih sumanuto grebem prstima

ne znam otkuda su došli

možda s marsa s kojeg sam kao mala

pala na glavu.

  
    RAZ DWA TRY

     

    sve se stvara u paru:

cipele, sise, bubrezi.

sve se razdvaja parom:

lijepo-ružno, bogato-siromašno.

samo moj cool motocikl ima

tri točka

kako ne bih pala i postala jedno

sa zemljom.

  
    FOTOMONTAŽA KOLAŽA

     

    Često pravim

Sasvim bezazlene i

Simpatične kolaže

Npr.

Moja glava naglavljena

Na tijelo leteće Kineskinje

Koja tananom nožicom

U zraku udara

Desetke muškaraca po licima

Ili, još bolje,

Obučena po posljednjoj modi

Instant ljepilom

Odlično prianjam

Na izrezanu fotografiju

Tokija

    Kolaž gužva

Kolaž pegla

Kolaž, zaista, ispravlja sve nepravde

  
    JER, GLAVA JE SVE ŠTO IMAM

     

    Ljudi koje susrećem

ne vide zaštitnu kacigu koja mi na glavi

sjaji poput oreola dok kopam tunel

kojim želim do njih stići.

Čak ni oni koji me pomiluju po glavi

ne osjete da na njoj nosim nešto:

misle, bosanska je, zato je tako

tvrda.

  
    KRIMIĆ + ASJA = KOMIĆ

     

    Nijedan krimić ne bi uspio da meni daju

glavnu ulogu: uvijek ostavljam

otiske prstiju u Eurokremu.

A konstipacija?, pitali bi nervozno redatelji.

Čujte, rekla bih, kad se jedna vrata zatvore,

druga se uvijek otvore.

  
    FRANKENŠTAJN

     

    Ronila sam dugo dok nisam pronašla

Ono što mi se kod predaka najviše dopada

Voljela bih imati didina koljena

Obla poput kamičaka s morskog dna i

Djedove prste stalno omotane oko olovke

Ali me niko ništa ne pita

Živima sam didin nokat koji posthumno raste

S bakinim licem, tetkinim četvrtastim petama

I očima nekoga ko je još živ

Ali mu se ne mogu sjetiti imena

  
    SAMOUBOJICA S VISOKIM ESTETSKIM KRITERIJEM

     

    obukla sam žuto

da bude crveno na žuto

kada me pregazi autobus

iz Živinica

u 15 i 40

  
    USPAVANKA

     

    nesreće se dešavaju

onima koji ne spavaju

i to odavno znam

pa ipak

dočekala sam šintere budna

puškama su glasno utišavali

muziku pasa lutalica

dovezli su pseće leševe

truckavim kamionskim hodom

pod moj prozor

i radoznalo

bacih pogled

da vidim kako će izgledati

moj sutrašnji san.

  
    YOUPORN

  
    ODGOVOR NA PITANJE: ŠTA JE NASTALO PRVO – KOKOŠ ILI JAJE

     

    Adame, reče Bog

Ako budeš dobar

Napraviću ti od jajeta

Koku

  
    MUKE PO EVI

     

    Eva opet prolazi kroz crveno

dok u usta trpa nešto maleno.

U licu crvena sva

ona boga priziva:

il mi voća daj!

il ga kastriraj!

u usta ga uzimati više neću.

  
    MASTURBACIJA

     

    Mali je princ sletio na moj krevet

I nezadovoljno koluta očima:

Kako to da on ne može dirati ružu,

A ja stalno dotičem svoju

I nikakvih bodlji nema da me u tome spriječe!

  
    VOAJERI

     

    kroz odškrinut ormar

odjeća gleda moje usnulo tijelo

gaćice i grudnjaci imaju

iste one prljave misli

koje imam i ja kada gledam njih

  
    DJEČJI SEKS

     

    danju djeca pjevaju hitove

pod tušem dok

neko viri kroz ključaonicu i ocjenjuje

njihov nastup

    noću plišane igračke

umjesto ljubavnika liježu pod njihove glave

i pjevaju uspavanke koje roditelji neće

  
    ŽUDNJA OBJEKTA

     

    dvije se četkice za zube

upliću jedna u drugu

dlačicama koje sežu

i do teško dokučivih mjesta.

dok ih posmatra,

kaladont

inače extra white,

pomišlja kako bi ih rado, obje,

zamazao

svojim mentol okusom.

  
    SAN JEDNE DAKTILOGRAFKINJE

     

    seksam se s

riđokosim mladićem

koji

penetrirajući u mene

istjeruje na moja usta

zvuk pisaće mašine

  
    ZA PORODIČNI ALBUM

     

    Vežeš mi ruke

I skidaš me golu

Kažeš:

Ovu nećemo moći

Pokazati djeci

  
    * * *

     

    momak s lulom

stalno pogledava u mom

pravcu

kao da traži upaljač ili šibice

ne znam zašto to radi

to što sam u miniću

ne znači da

pušim

  
    TOTALNO NEROMANTIČNA GEJ PJESMA

     

    Ne tražim da me voliš, ali

Očekujem da mi klimneš glavom

U znak odobravanja

Namjestiš se i

Umjesto srca

Pokloniš svoj

Šupak

  
    UVOD U PORNOGRAFIJU

     

    na italijanskom kanalu

lopta koja nije bilijarska ulazi u rupu

i ostavlja mjesta za još

  
    TITANIK PANONSKOG MORA

  
    ZA DOBRU POEZIJU / HASTA VICTORIA SIEMPRE

     

    vicki feaver često ide na pecanje

da u čamcu piše poeziju,

i iako je vicki skraćeno od victoria,

a engleski jezik bogat i velik

bez ulova se vraća kući.

njezini crvi se utapaju i plutaju,

ali ih ribe dobre poezije ne gutaju.

oštrom kosom uokvireno lice

zvano vicki feaver kaže:

in a good poem a poet disappears.

that’s what this struggle with language is all about.

pa neka ti bude,

kažem joj na svom malom, najmanjem jeziku,

sa ovog se pecanja, draga vicki,

vratiti nećeš.

  
    JUNACI

     

    maskirani muškarci su pritrčali kolima

i anatoliju trofimoviču pucali direktno u glavu

zatim su pucali i na njegovu ženu

koja je uslijed teških povreda umrla u bolnici

poštedjeli su samo njihovu četverogodišnju kćerku

od koje nikada neće postati batman

  
    PRIGODNA PJESMA U NEZGODNO VRIJEME

     

    kum je napisao pjesmu

koju je htio pročitati mladencima

ali pošto je to bila svadba

neko je ponio pušku

i ubio i kuma

i poeziju

    Ceca je preživjela

  
    MI SMO GENERACIJA KOJA NE OPLAKUJE SVOJE DJEDOVE

     

    
      Gordanu Duhačeku
    

     

    Drug je pronašao leš svog djeda

Prevrnuo ga

Obrnuo ga

I nije osjetio ništa

Isti je živ

Kao i mrtav

  
    HRVATSKI I SRPSKI DIO ZA MALE PARE

     

    Vladimir Topović je

prijateljski 1962.

poklonio Zori i Milanu Kurjaku

antologiju novije jugoslavenske poezije

pošto nema više Jugoslavije

i nema više prijateljstva

knjiga je završila kod Braneta i mene

  
    TITANIK PANONSKOG MORA

     

    mi smo predobri za

desetominutne dokumentarce u boji

jer ovdje se tako dobro glumi

i inače

po šikarama snimamo

grandiozne scene

nečiste krvi

a oduševljeni ljudi gledaju

kako glave padaju

i krv sipi

  
    ONI MENI: MANGIA, MANGIA KAO U PASOLINIJEVOM FILMU

     

    Loša politika kao pokvarena hrana

Želučane tegobe stvara

Od svega toga pametna glava ne može da spava:

Zbog čega Bosanci proždrljivo žderu

Ono što insanu nije jestivo ni kad je razmazano

Po ukusnom hljebu?

  
    * * *

     

    ljudi vole obrte

pune krvi i seksa.

mislim, akcione filmove

pune sisa i guzova.

vole kad neko

nekog udari i tako,

jebe i slično.

(ne bih da sada budem vulgarna)

ljudi to vole,

a nikada to ne biste rekli,

jer kad im pozvonite na vrata

začujete zvono

koje zvuči kao

cvrkut ptice.

  
    UTOPIJA

     

    Snijeg je napadao preko noći

I ujutro su automobili

Bili jednako bijeli:

I oni sa multi-lokom

I oni koji se pale na

Guranje.

  
    ZAPADNOEVROPSKA NOVOGRADNJA

     

    Isus

pričvršćen čavlima za

betonski zid

veće muke pati:

umjesto križa

na leđima nosi

čitav stambeni blok

  
    ZZZZMRT U AFRICI

     

    Muhe znaju napamet

Celanovu fugu smrti i

Svaki je dan zuje po

Zemljama Trećeg svijeta:

Wwwwwir schaufelnnnn einnn Grab innnn der

Lüftenn

Da liegt mannnn nnnicht ennnng.

Jučer sam jednu od njih, zalutalu u moju sobu,

Ubila Modrom rijekom

Maka Dizdara

  
    * * *

     

    Svjetina koja ne znači ništa

Ni historiji

Ni meni

Maršira svakog vikenda

U šoping

Noge stupaju ulicama

Uskim od širokih

I praznih misli

Dok gledam kako

Nad nama

Ponovo lete

Heinkel 51 i

Junker 52.

  
    LETARGIJA

     

    neko iz svog stana iznosi leš

koji će sutra biti

do obližnje trafike

da kupi kutiju cigara

a onda, kad se vrati poslije šetnje kući

da umire polako uz muziku

uz koju je odrastao

na kauču na kojem je začet

pitajući se čemu

učenje stranih jezika

kada ni na maternjem nema

šta da kaže

  
    NA VRH JEZIKA

     

    
      Sanji
    

     

    Dok listam atlas oboljelih noktiju,

tražim ono što muči moje:

pruge, neravnine, godovi drveta –

svaka nevolja postaje vidljiva

kada se propne

na vrh prsta

  
    * * *

     

    Pritisak na self-clean dugme

i iz mene prokulja misao

koja nabire čelo:

Još jedna čaša tuzlanske vode

i ispeglaću rad srca u

ravnu liniju!

  
    JEBITE SE, OVA ĆE GUZICA DRUGAČIJE DA UMRE

     

    električna stolica

andyja warhola

iz 1967.

i ja

stalno se srećemo.

prvo u zagrebu,

a onda i u parizu

gdje je visila na zidu

kao da sa njega nikada nije ni

silazila,

kao da je čekala

da svoje bosansko

trodimenzionalno dupe

umorno od putovanja

napokon spustim na nju.

  
    KAKO POSTATI SATIRIK

     

    pojesti slučajno osu

iskrckati je zubima misleći da je

komadić čokolade u sladoledu od stračitele

ispljunuti krilca

a žaoku ostaviti na vrhu jezika

  
    BOŠNJACI

HRVATI

SRBI

OSTALI

  
    VJEŠANJE BAKE MINKE

     

    
      Baki Minki
    

     

    Da odmah razjasnimo:

Baka Minka se nikada

Nije objesila.

Odlazila bi poslije

Partije karata po svoj

Karirani kaiš da se objesi o

Vodokotlić

U WC-u

Dida Avdo bi ustajao polagano

I smireno pozivao

Baku Minku da izađe

I ne čekajući

Vraćao se za sto

I uzimao špil

Znajući da je baki Minki

Draže kartanje

Nego vješanje

  
    KRATKA BIOGRAFIJA

     

    moj je tata slovenac

ali nema papire da to dokaže,

jer je od ‘95. bosanac

17 godina je proveo u mariboru

3 u celju

a ostatak će u zatvoru

skupa s mamom, sestrom, daidžom

i ostalom mnogobrojnom familijom

i prijateljima

  
    SOC-REALIZAM

     

    Čitav dan rendam sirov kupus i perem ga u kadi

Postavljam sto za porodični ručak –

Pričat ćemo o socijalizmu

Dida je tu i kažem:

Najsretnija sam bila u socijalizmu

Gledam ima li kupusa za sve

Stavila sam tanjir i za baku i tetku

Ali samo dida i ja komentiramo

Novinski članak zakačen za štrik za sušenje veša

Mliječnobijeli mrav žurno prelazi sto

Jedva ga uočavam –

Još je mali da bi bio crven

Kakav je kupus, pitam

Niko ne odgovara –

Mrtvi pričaju samo o važnim stvarima

  
    GOMILA PAUČINE

     

    U izmijenjenom prostoru

komadić stare tapete

skrivene iza radijatora (i gomile paučine)

govori o vremenu

kada je na zidu visio Tito,

a majka, djed i pas

lijegali prije deset.

Mnogi će reći – sjeća se,

ali ovaj bi prizor lako mogao biti

portret Vitalina Bahvalova,

jer pjegavo lice moje prošlosti

zamiče za ugao kao stranac

i više se odatle

ni požutjelim fotografijama

ne vraća.

  
    IZVINJENJE SALETU ŠTO GA NISAM PAŽLJIVIJE SLUŠALA

     

    
      U spomen Saši Mehmedagiću
    

    
       
    

    Sjedimo na Renatinoj vikendici

Za stolom

A na stolu ostaci hrane

Rano je jutro

Samo mi sjedimo napolju i pecamo

Očima po jezeru Modrac

Sale počne govoriti o tome kako

Ljudi kradu ribu

Ribokradice

I stvarno čujem kako nešto tamo

Šuška i

Kako voda zapljuskuje obalu i čamce

Ali više kroz san

Spavam

Sale je budan

Sasvim svjestan situacije

I priča o ribarenju

A ja se pitam odakle sve to zna

Ali više kroz san

Mislima sam negdje

Na sredini krova

Pokrivena dekom i spavam

Saleta jedva da čujem

Nekako se udaljava

Isto kao da je zaronio u jezero

Ribama i

Više ne izlazi.

  
    * * *

     

    trebala sam voljeti hemiju

jer ujutro zatječem mrave

kako jedu na mom stolu raskomadanog

dejvida linča.

pažljivo ih gledam da vidim

gdje su im grla koja ne dopuštaju

kretanje izvan hemijskih spojeva

niti vrisak pod teškim teretom hrane.

ne čujem ih, ali naslućujem

njihov apetit u formulama:

dejvide, šapuću,

volimo te,

raskomadaćemo te,

poješćemo te –

iz tebe će niknuti naša mravlja

kinematografija.

  
    QUEER IGRA

     

    Besmrtnost psu zvanom Ben!

Jer taj me je u djetinjstvu gonio

kroz mrak tek izniklog naselja,

po kaldrmi koja vodi do kućnih vrata,

pa sve do sobe u kojoj sam na miru mogao biti

mačka zvana Sofija.

  
    PJESMA MALOG DEBELOG

     

    Zvuk frižidera je

Kao zvuk srca

Zatvorim oči i

Slušam kako kuca

  
    CRNA ZEMLJICA PAMTI, ALI LJUDI TAKOĐER

     

    još malo pa će umrijeti posljednji

zemljoradnik u mojoj porodici

polja kukuruza i liske zelene salate

mahat će mu dok bude nestajao

krompir će se od tuge sakriti dublje u zemlju

grah će se povijati u svojim lijehama,

tik do jednako žalosnog luka i

ukusnih, ali u ljudskoj smrti nemoćnih lubenica

plodovi će tugovati, ali ljudi neće

bio je govno, zato mu je povrće tako uspijevalo

  
    BONUS ZA UPORNE

  
    MOĆ ROMANOPISCA

     

    da pišem roman

prekinula bih ga na par mjesta

pauzama za pišanje

da ne bude samo sranje

naravno, čitatelji ne bi primijetili

jer bih oprala ruke

